5.1

5.1 Οι Ρόλοι του Διαχειριστή Βάσης Δεδομένων
**Στόχοι / Προσδοκώμενα Αποτελέσματα** Ο μαθητής/τρια πρέπει να είναι ικανός/ή:
 * να περιγράφει το ρόλο του Διαχειριστή Βάσης Δεδομένων
 * να απαριθμεί τα καθήκοντα του Διαχειριστή Βάσης Δεδομένων
 * να αναγνωρίζει τη σπουδαιότητα του έργου του Διαχειριστή Βάσης Δεδομένων
 * να γνωρίζει τις προοπτικές απασχόλησης ενός Διαχειριστή Βάσης Δεδομένων

Ένα ΣΔΒΔ, όπως και οποιοδήποτε πληροφοριακό σύστημα, απαιτεί καθημερινή διαχείριση προκειμένου να εξασφαλιστεί η σωστή λειτουργία του. Η ανάγκη αυτή είναι αυξημένη στην περίπτωση των ΒΔ καθώς αυτές χρησιμοποιούνται από περισσότερα από ένα άτομα και εφαρμογές, αποτελούν δηλαδή **μεριζόμενους πόρους**. Για το σκοπό αυτό, στα τμήματα πληροφορικής προβλέπεται ο ρόλος του **Διαχειριστή Βάσης Δεδομένων (Database Administrator ή DBA για συντομία)**.

Ο **Διαχειριστής Βάσης Δεδομένων** είναι μια από της κατηγορίες χρηστών μιας ΒΔ. Είναι υπεύθυνος για τον κεντρικό έλεγχο και την υποστήριξη της ΒΔ ώστε η ΒΔ να λειτουργεί σωστά και χωρίς προβλήματα.

Ανάλογα με το πλήθος, το μέγεθος και την πολυπλοκότητα των ΒΔ, ο ρόλος του Διαχειριστή ΒΔ μπορεί να ανατεθεί σε κάποιον παράλληλα με άλλα καθήκοντα (π.χ. διαχειριστής συστήματος, διαχειριστής δικτύου) ή να αποτελεί τα αποκλειστικά του καθήκοντα. Επίσης, δεν είναι σπάνια η περίπτωση ο ρόλος του Διαχειριστή ΒΔ να ανατίθεται από κοινού σε περισσότερα από ένα άτομα.

Οι Διαχειριστές ΒΔ είναι από τις πιο περιζήτητες και καλά αμειβόμενες θέσεις στο χώρο της Πληροφορικής, ειδικά στο εξωτερικό. Αυτό οφείλεται στη σπουδαιότητα του έργου του Διαχειριστή ΒΔ, καθώς και στις εξειδικευμένες γνώσεις και δεξιότητες που πρέπει να κατέχει ένας Διαχειριστής ΒΔ.

Τα **βασικά καθήκοντα** του Διαχειριστή ΒΔ είναι:
 * εγκατάσταση και παραμετροποίηση του ΣΔΒΔ,
 * ορισμός του σχήματος της ΒΔ,
 * δημιουργία χρηστών της ΒΔ και απόδοση ρόλων στους χρήστες,
 * καθορισμός μεθόδων προσπέλασης της ΒΔ,
 * εργασίες συντήρησης της ΒΔ και αναβάθμισης του ΣΔΒΔ,

Τα καθήκοντα αυτά περιγράφονται αναλυτικά στις επόμενες ενότητες.

**ΧΡΗΣΙΜΕΣ ΔΙΕΥΘΥΝΣΕΙΣ ΔΙΑΔΙΚΤΥΟΥ**
 * Στατιστικά στοιχεία για την απασχόληση των Διαχειριστών ΒΔ**
 * Bureau of Labor Statistics, US Department of Labor: @http://www.bls.gov/ooh/computer-and-information-technology/database-administrators.htm, @http://stats.bls.gov/oes/current/oes151141.htm

**Ερωτήσεις / Δραστηριότητες**
 * 1) Αναζητήστε στατιστικά στοιχεία (από την Ελλάδα και το εξωτερικό) για τις προοπτικές του επαγγέλματος του Διαχειριστή ΒΔ.
 * 2) Επισκεφθείτε ιστοσελίδες εύρεσης εργασίας από την Ελλάδα (π.χ. @http://www.skywalker.gr/, @http://www.kariera.gr/) ή το εξωτερικό (π.χ. @http://www.monster.com, @http://www.dice.com/) και αναζητήστε αγγελίες για Διαχειριστές ΒΔ. Καταγράψτε τις αρμοδιότητες της θέσης, τα προσόντα που ζητούνται και τις απολαβές που προσφέρονται.